钦定古今图书集成/明伦汇编/氏族典/第437卷 > 马如蛟〈兄如虬 如虹〉
## 钦定古今图书集成/明伦汇编/氏族典/第437卷 > 马如蛟〈兄如虬 如虹〉

按《明外史马如蛟传》：“如蛟，字腾仲，和州人。天启二年
进士。授山阴知县。崇祯元年，征授御史，有直声。巡按
四川，还朝，监武会试。武举人董姓者，以技勇闻于帝，
及入试，文不中程，被黜。帝怒，黜考官，如蛟亦落职。八
年，流贼犯和州，如蛟与知州𥟖弘业登陴固守。会风
雪大作，守者皆溃，贼遂入城，如蛟巷战，力屈死。兄盐”
运司判官如虬、诸生如虹及家属十四人皆死。弘业，
字孟扩，顺德人。由举人授和州知州。城将陷，弘业系
《印》于肘，跪告其母，母李遂自缢，妻杨、妾李及女四人
继之。弘业北面再拜，自刎。判官钱大用，偕妻妾子妇
俱死。吏目景一高被创死。学正康正谏，祁门人，起家
举人，偕妇汪、子妇章，赴水死。训导赵世显亦不屈死。